Ole Mustad

Ole Hovelsen Mustad (født 12. mars 1810, død 24. februar 1884) var en norsk industripioner, lensmann og stortingsrepresentant Han var ledende i utviklingen av firmaet O. Mustad & Søn. Mustad var fra Vardal. Kristian og Hans Mustad var sønnene hans.

Mustad var lensmann i Vardal fra 1834 til 1857. Han tok i 1843 over Brusveen Spiger- og Staaltraadfabrikk, grunnlagt av svigerfaren, Hans Skikkelstad i 1832. Firmaet ble hetende O. Mustad. Fabrikken lå ved Hunnselva i Vardal. Han utvidet bedriften til å omfatte både støperi og sagbruk, i tillegg til den opprinnelige produksjonen av ståltråd og spiker.

I 1874 ble sønnen Hans Mustad medeier og firmanavnet ble endret til O. Mustad & Søn. Spikarproduksjonen ble flyttet til Lysaker i Bærum i 1876. Fabrikken i Vardal spesialiserte seg fra da av på å lage fiskekroker. Selskapet ble verdens største produsent av fiskekroker.

Mustad representerte Kristians amt på Stortinget i 1854. Han var medlem av næringskomite nr. 1. Også medlem av forlikskommisjonen og direktør i sparebanken.

Han døde på Brusveen i Vardal, gården hvor han hadde bodd siden 1836.

Referanser

Kilder 
 Lindstøl, Tallak:Stortinget og Statsraadet 1814-1914. Kristiania, 1914

Eksterne lenker 
 
 «Ole Mustad» i Norsk biografisk leksikon

Norske industrigründere
Stortingsrepresentanter 1854–1856
Stortingsrepresentanter for Oppland
Personer fra Gjøvik kommune